Dileme u vezi sa iranskim nuklearnim programom
Najviši američki vojni komandant smatra da postoji „vrlo kratak vremenski rok“ za zaustavljanje iranskog nukelarnog programa
„Veoma me zabrinjava reagovanje neke zemlje koja bi bila pogodjena i ranjivost zemalja u regionu koje su naši veliki prijatelji, kao i njihovog stanovništva. Šta je sledeće i kako bi se sve to završilo? Da li bi bilo stavljeno pod kontrolu ili bi se proširilo?“ rekao je Malen. Admiral Malen kaže da je dijalog, poput obnavljanja kontakata, kako je predložio predsednik Obama, dobar način da se spreči da Iran stekne nuklearno oružje i izbegnu napadi na objekte Teherana. „Mnogo toga svakako zavisi od dijaloga i angažmana. Mislim da to moramo da učinimo, ali bez isključivanja mogućnosti drugih opcija, uključujući vojne," rekao je Malen. Malen nije ništa rekao o tome kada bi Sjedinjene Države mogle da iskoriste vojnu opciju niti šta bi ona mogla da obuhvati. Ali je rekao da nekoliko procena ukazuje da bi Iran kroz jednu do tri godine mogao da razvije nuklearno oružje. „To nam, po meni, ukazuje na kritičnu važnost rešavanja te krize pre no što se Iran domogne nuklearnog naoružanja ili pre nego što neko napadne njihove nukelarne objekte. Mislim da je taj vremenski period veoma kratak,“ rekao je on. Admiral Malen je o ovoj temi govorio juče u vašingtonskom Centru za strategijske i medjunarodne studije, samo nekoliko sati po povratku iz Moskve, gde je u ponedeljak prisustvovao američko-ruskom samitu. On je dodao da su pripreme za samit obuhvatile i diskusije o tome kako bi Sjedinjene Države i Rusija mogle da saradjuju po pitanju Irana. Malen nije izneo detalje, sem što je rekao da su američki funkcioneri apelovali na Rusiju da ne isporučuje Iranu savremene sisteme za vazdušnu odbranu koje Teheran želi, i koji bi, prema admiralu Malenu, izmenili sliku bezbednosti na Bliskom istoku. Stručnjaci navode da bi čvrst plan za aktiviranje tog sistema izvršio još veći pritisak na Izrael da napadne nukelarne objekte u Iranu pre nego što bi bolja protivazušna odbrana Irana otežala sprovođenje takvog napada.